b"\n_START_ARTICLE_\nS\xc3\xb8ndagsposten\n_START_PARAGRAPH_\nS\xc3\xb8ndagsposten er et norsk underholdningsprogram som gikk p\xc3\xa5 NRK Radio (med en del opphold) fra 1957 til 2002. Programmet kj\xc3\xb8rte en lett stil og innehold mye humor, alvor og musikk. Programmet gikk under mottoet \xc2\xabnytt nummer annenhver s\xc3\xb8ndag\xc2\xbb. Redakt\xc3\xb8r var visedikteren, sangeren og NRK-medarbeideren Otto Nielsen. Alf Pr\xc3\xb8ysen og Erik Bye var lenge faste medlemmer av redaksjonen. Andre sentrale premissleverand\xc3\xb8rer var Andr\xc3\xa9 Bjerke og Arild Feldborg._NEWLINE_Det originale programmet ble avsluttet i 1979. Programserien gjenoppstod, b\xc3\xa5de p\xc3\xa5 TV og radio i periodene 1987\xe2\x80\x9388 under navnet Den nye s\xc3\xb8ndagsposten. Den gjenoppstod atter som radioprogram igjen i 1995\xe2\x80\x932002.\n_START_SECTION_\n1957\n_START_PARAGRAPH_\nDen f\xc3\xb8rste sendingen gikk 6. oktober 1957. Programmet var if\xc3\xb8lge introduksjonen en yngre slektning av \xc2\xabFeriemagasinet\xc2\xbb som var blitt sendt de siste somrene, ogs\xc3\xa5 med Otto Nielsen som programleder. P\xc3\xa5 flere m\xc3\xa5ter signaliserte redaksjonen at programmet skulle v\xc3\xa6re et magasin med en variasjon av innslag, blant annet ble \xc3\xa5pningsmelodien kalt \xc2\xabomslagsside p\xc3\xa5 v\xc3\xa5rt f\xc3\xb8rste nummer\xc2\xbb._NEWLINE_To trofaste medarbeiderne var p\xc3\xa5 plass fra starten: Erik Bye som medprogramleder og Andr\xc3\xa9 Bjerke med limerick-konkurranse. Et utvalg av limerickene ble \xc3\xa5ret etter gitt ut i boka En midjesmal frue fra Grue. Aktive den f\xc3\xb8rste tida var ogs\xc3\xa5 skuespilleren Ulf Selmer som rollefiguren \xc2\xabBaldrian\xc2\xbb, og Ella Arntsen fra NRKs grammofonarkiv. Spilling av grammofonplater ble ganske snart nedprioritert til fordel for egenprodusert materiale._NEWLINE_Til det andre programmet 20. oktober 1957 laget Otto Nielsen vignetten som ble framf\xc3\xb8rt av S\xc3\xb8lvguttene under ledelse av Torstein Grythe og akkompagnert av Bjarne Amdahls sekstett. Som komponist skulle Amdahl bli en av de faste leverand\xc3\xb8rene av melodier til innsendte viser. NRK-medarbeideren og visekunstneren Hartvig Kiran ble ogs\xc3\xa5 en gjenganger i S\xc3\xb8ndagsposten, i den andre utgaven framf\xc3\xb8rte han sin egen vise G\xc3\xa5vebrevet. Blant andre som dukket opp allerede i 1957-\xc3\xa5rgangen, kan nevnes k\xc3\xa5s\xc3\xb8ren Arthur Kl\xc3\xa6bo.\n_START_SECTION_\n1958\n_START_PARAGRAPH_\nTil 1958-\xc3\xa5rgangens f\xc3\xb8rste utgave 21. januar ble det gjort en ny innspilling av vignetten, n\xc3\xa5 med NRKs guttekor under ledelse av Torstein Grythe, Bjarne Amdahls sekstett og Kjell H\xc3\xb8gseth som solist. En n\xc3\xa6rmest historisk begivenhet var lanseringen av posten \xc2\xabDen lille vise\xc2\xbb. Her kunne lytterne sende inn tekster som maksimalt skulle ha 20 linjer. Juryen var den faste redaksjonen Otto Nielsen, Erik Bye og Alf Pr\xc3\xb8ysen, supplert med Andr\xc3\xa9 Bjerke og samlet rundt Johan \xc3\x98ians flygel. Dette var starten p\xc3\xa5 tradisjonen med at lyttere sendte inn visetekster til programmet. Noen av bidragsyterne til \xc2\xabDen lille vise\xc2\xbb skulle dukke opp ofte gjennom de neste \xc3\xa5rene. Tekstene fikk melodier av huskomponister og ble gjerne framf\xc3\xb8rt av medlemmer av redaksjonen._NEWLINE_De tre f\xc3\xb8rste bidragene til Vidar Sandbeck ble framf\xc3\xb8rt av Alf Pr\xc3\xb8ysen med andres melodier. Et nytt steg ble tatt h\xc3\xb8sten 1958. N\xc3\xa5 fikk Sandbeck slippe til med egen framf\xc3\xb8ring av visene sine, ogs\xc3\xa5 utenfor S\xc3\xb8ndagsposten. Dette skulle bli starten p\xc3\xa5 en stor platesukess. Pengegaloppen ble presentert i et eget viseprogram i oktober, og l\xc3\xa5 i 1959 22 uker p\xc3\xa5 VG-lista med andreplass som det beste._NEWLINE_En annen klassiker som dukket opp denne h\xc3\xb8sten, var Genser'n te'n Johansen med Ola Isene og Aud Sch\xc3\xb8nemann og tekst av Reidar Anthonsen (melodi Bjarne Amdahl, utgitt p\xc3\xa5 singelplate 1962). Anthonsen skulle gjennom \xc3\xa5rene bli en produktiv medarbeider, ogs\xc3\xa5 av annet enn viser._NEWLINE_Andre halv\xc3\xa5r 1958 ble det gjennomf\xc3\xb8rt k\xc3\xa5serikonkurranse om mennesker med livsm\xc3\xb8nster avvikende fra det konvensjonelt vedtatte, alts\xc3\xa5 originaler. Juryen med Sigurd Evensmo, Odd Eidem og Andr\xc3\xa9 Bjerke ga enstemmig f\xc3\xb8rstepremien til Sigurd Jakobsen for \xc2\xabHan Juel i Bukta\xc2\xbb\n_START_SECTION_\n1959\xe2\x80\x9379\n_START_PARAGRAPH_\nGjennom to \xc3\xa5rganger hadde redaksjonen etablert programmets gjenkjennbare form. K\xc3\xa5serier, konkurranser og ikke minst viser var faste innslag, men ogs\xc3\xa5 sketsjer, reportasjer og intervjuer. Som eksempler kan nevnes Erik Byes innslag \xc2\xabIntervju og samtale med personer p\xc3\xa5 New York havn\xc2\xbb (15. mars 1959) og Gunnar Bull Gundersens serie \xc2\xabJazz for jazzhatere\xc2\xbb (andre halv\xc3\xa5r 1959)._NEWLINE_S\xc3\xb8ndagsposten var blitt det popul\xc3\xa6re magasinet det skulle forbli gjennom 22 \xc3\xa5r. Mange h\xc3\xa5pefulle sendte inn sine bidrag, men ikke alt holdt like h\xc3\xb8y kvalitet. Det ubrukelige havnet i en eske p\xc3\xa5 Otto Nielsens kontor merket \xc2\xabBlomster-Ole\xc2\xbb. Kvalitetskravet f\xc3\xb8rte til mange gjengangere, og til at redaksjonsmedlemmene selv var flittige bidragsytere._NEWLINE_Mange av seriene i S\xc3\xb8ndagsposten skulle komme til \xc3\xa5 leve egne liv i radioen og andre medier. Andre halv\xc3\xa5r 1959 fant Kjell Aukrusts Fl\xc3\xa5klypa-univers veien fra Mannskapsavisa til Fl\xc3\xa5klypa Radio. F\xc3\xb8rste halv\xc3\xa5r 1960 skrev Arild Feldborg de f\xc3\xb8rste av mange kriminalg\xc3\xa5ter der Arve Opsahl hadde hovedrollen i sketsjene om inspekt\xc3\xb8r Snusen, og f\xc3\xb8rste halv\xc3\xa5r 1965 var Feldborg hjernen bak den fiktive piratsenderen \xc2\xabRadio Skagerak\xc2\xbb som utp\xc3\xa5 h\xc3\xb8sten fikk egen sendetid._NEWLINE_Andre halv\xc3\xa5r 1961 lanserte redaksjonen den f\xc3\xb8rste visekonkurransen der tekstene m\xc3\xa5tte inneholde obligatoriske ord. Det mest ber\xc3\xb8mte bidraget stammer fra f\xc3\xb8rste halv\xc3\xa5r 1966, Birger J\xc3\xb8rstads Bli' det poesi t\xc3\xa5 slekt? (melodi Otto Nielsen). I tillegg til ordene frimerke, kakao, lenke, musselin og rase, var det ogs\xc3\xa5 et krav \xc3\xa5 skrive en protestvise. J\xc3\xb8rstad valgte \xc3\xa5 protestere mot selve oppgaven._NEWLINE_I 1965 og 1974 var Andr\xc3\xa9 Bjerke igjen hoveddommer i limerickkonkurranser, noe som resulterte i samlingen En rockegal snack-kokk fra Jokkmokk (1974)._NEWLINE_Gjengangerne i S\xc3\xb8ndagsposten var mange, men ogs\xc3\xa5 nye talenter ble gitt plass \xe2\x80\x93 og ble ofte nye gjengangere. 16. april 1961 framf\xc3\xb8rte 12 \xc3\xa5r gamle \xc3\x85se Kleveland Det g\xc3\xa5tfulla folket (Beppe Wolgers/Olle Adolphson). 8. november 1964 leverte Odd B\xc3\xb8rretzen det f\xc3\xb8rste k\xc3\xa5seriet i serien Det norske folks bedr\xc3\xb8velige liv og historie (i bokform 1968). 20. desember 1964 framf\xc3\xb8rte Birgitte Grimstad Pike\xc3\xb8nsker fra en veranda (Alf Pr\xc3\xb8ysen/Robert Normann). 14. mai 1967 var Jon Bing og Tor \xc3\x85ge Bringsv\xc3\xa6rd ansvarlige for oversettelse og dramatisering av Science Fiction-novellen V\xc3\xa5penet av Fredric Brown. 4. april 1971 urframf\xc3\xb8rte Stein Ove Berg sine egne viser Kj\xc3\xa6rlighet og kritt og Kommer n\xc3\xa5, den f\xc3\xb8rste med tekst av Arne Paasche Aasen._NEWLINE_Mange fra den nye generasjonen norske visesangere fra sent 1960-tall og utover fikk tidlig slippe til i S\xc3\xb8ndagsposten, blant disse (i kronologisk rekkef\xc3\xb8lge) Lars Klevstrand, Hege Tunaal, Frik Hougen, Geirr Lystrup, Bj\xc3\xb8rn Morisse, visegruppene Loelvens Stiftelse (seinere Stiftelsen), Epos og Convivium (alle f\xc3\xb8rste halv\xc3\xa5r 1972), \xc3\x98yvind Sund, Tone Ringen, Tore Onsager, Per Hommelhaug, Stanley Jacobsen, folkrock-gruppa Kong Lavring, Hans Robertsen og Anita Skorgan._NEWLINE_Den 23. \xc3\xa5rgangen ble avsluttet i radio 10. juni 1979, 9 dager f\xc3\xb8r Otto Nielsen ble pensjonist 70 \xc3\xa5r gammel, og med en TV-sendt ekstrautgave l\xc3\xb8rdag 2. september 1979. Etter at Kari og Ola Bremnes var med i TV-programmet, ble de kontaktet av Arne Bendiksen med tilbud om platekontrakt.\n_START_SECTION_\n1987\xe2\x80\x9388\n_START_PARAGRAPH_\nS\xc3\xb8ndagsposten gjenoppsto 1987\xe2\x80\x931988 med Erik Bye, Kari Bay Haugen og H\xc3\xa5kon Karlsen som redaksjon, og med sendinger som vekslet mellom radio og TV. Denne ble kalt Den nye s\xc3\xb8ndagsposten._NEWLINE_TV-sendingene er tilgjengelige gjennom NRKs nettsider.\n_START_SECTION_\n1995\xe2\x80\x932002\n_START_PARAGRAPH_\nFra 8. oktober 1995 til 22. desember 2002 var Totto Osvold programleder for nye \xc3\xa5rganger av S\xc3\xb8ndagsposten i radio.\n_START_SECTION_\nMedarbeidere 1957\xe2\x80\x9379 (utvalg)\n_START_PARAGRAPH_\nDen faste redaksjonen besto gjennom de 4\xe2\x80\x935 f\xc3\xb8rste \xc3\xa5rgangene av Otto Nielsen, Erik Bye og Alf Pr\xc3\xb8ysen. De to siste gikk etter hvert inn i roller som flittige bidragsytere. Andr\xc3\xa9 Bjerkes bidrag var mange, blant annet som hoveddommer i limerickkonkurranser og som redaksjonelt ansvarlig for gr\xc3\xb8ssere og innslag med en anelse okkultisme. Arild Feldborg sto bak flere serier med sketsjer og korte h\xc3\xb8respill, ofte i kombinasjon med konkurranser, og ogs\xc3\xa5 Reidar Anthonsen skrev sketsjer og h\xc3\xb8respill. Erik Lassen ble ofte brukt som instrukt\xc3\xb8r. Gjennom \xc3\xa5rene var en lang rekke fast ansatte NRK-medarbeidere innom programserien. En enda lengre rekke av skapende og ut\xc3\xb8vende kunstnere ble hentet inn til ulike oppdrag, den mest brukte av disse var trolig skuespilleren og sangeren Rolf Just Nilsen.\n_START_SECTION_\nK\xc3\xa5s\xc3\xb8rer (utvalg)\n_START_PARAGRAPH_\nFinn Bj\xc3\xb8rn, Johan Borgen, Odd B\xc3\xb8rretzen, Asbj\xc3\xb8rn Dybwad, Odd Eidem, Sigurd Evensmo, Gerd S. F\xc3\xa6rden, Finn Havrevold, Richard Herrmann, K\xc3\xa5re Holt, Arthur Kl\xc3\xa6bo, Terje Stigen, Nils Werenskiold.\n_START_SECTION_\nVisetekstforfattere (utvalg)\n_START_PARAGRAPH_\nReidar Anthonsen, Hermann Aune, John Bech-Karlsen, Erik Bye, Ludvig Carlsen. Camilla Carlson, Arnljot Eggen, Astow Ericson, Leif Gjerland, Odd Grythe, Hans Aleksander Hansen, Gunnar Hagen Hartvedt, Arvid Hanssen, Bj\xc3\xb8rn Hornmoen, Ole Tschudi Irgens, Hans Georg J\xc3\xbcrgens, Birger J\xc3\xb8rstad, Hartvig Kiran, Josef G. Larsen, Andreas Martinsen, Otto Nielsen, Ivar Orgland, Arne Pedersen, Alf Pr\xc3\xb8ysen, Vidar Sandbeck, Jakob Sande, Einar Skj\xc3\xa6raasen, \xc3\x98yvind Smestad, Elling M. Solheim, K\xc3\xa5re Zakariassen, Kalle Zwilgmeyer.\n_START_SECTION_\nKomponister (utvalg)\n_START_PARAGRAPH_\nBjarne Amdahl, Erik Bye, Kurt Foss og Reidar B\xc3\xb8e, Alf Cranner, Kristian Hauger, Hartvig Kiran, Finn Ludt, Otto Nielsen, Robert Normann, Vidar Sandbeck, Maj S\xc3\xb8nstevold, Johan \xc3\x98ian."